Kearon Bruno – Deputat Segretarju FŻL Elezzjoni hija bħal tiġrija, fejn ikollok numru ta' kontestanti iżda rebbieħ wieħed jista joħroġ. Dan jagħti x'jifhem li l-pika tiddomina f'dawn iċ-ċirkustanzi, iżda l-istess ma jistax jintqal għal-elezzjoni tad-deputat mexxej għall-Partit Laburista li saret il-ġimgħa l-oħra; elezzjoni li matulha rajna l-maturita, rispett u ħbiberija bejn it-tlett kandidati li ħadmu id f'id sabiex iwasslu l-messaġġ taghħom lid-delegati. Dan l-aġir ikompli jagħmilni kburi li jien nifforma parti minn dan il-Partit. Ministru għall-Ekonomija, Investiment u Intrapriżi Żgħar Chris Cardona ħareġ rebbieħ b'maġġoranza ta' 53.4% tal-voti li ntawdbu matul l-elezzjoni tas-Sibt. Tul il-kampanja tiegħu Dr. Cardona għamilha l-missjoni personali tiegħu li se jkun qiegħed jara li dawk li forsi jħossuhom mweġġgħin, jirritornaw lura lejn il-Partit Laburista. Rajna kampanja li fakkritna fil-mumenti fejn Dr. Cardona kien hemm għalina l-Laburisti kemm fil-bnazzi u kif ukoll fil-maltemp; kampanja li fiha Dr. Cardona kompla jisħaq fuq il-posittivita li qiegħed iġib miegħu dan il-gvern bl-investimenti kbar f'kull settur. L-irwol ta' deputat mexxej għall-affarijiet tal-partit huwa importanti ħafna għall-Partit Laburista, speċjalment issa li qeghdin fil-gvern. Dan għaliex il-ħidma tal-gvern tant kienet impenjattiva sabiex Malta tiġi fuq quddiem fost il-pajjiżi Ewropej li jista jagħti l-każ li f'xi waqtiet, il-ħidma tal-Partit ingħatat ftit il-ġenb, pero perswas li issa Chris se jkun qiegħed jagħti l-mija fil-mija sabiex jerġa jpoġġi lill-Partit Laburista fejn kien qabel l-elezzjoni tal-2013. Għandi fiduċja kbira fi Chris għax nemmen ħafna fil-modus operandi tiegħu. Chris huwa l-bniedem li kif qal il-Prim Ministru se nsibuh dejjem. Flimkien għandna lkoll ningħaqdu wara Chris u niġbdu ħabel wieħed sabiex nassiguraw futur sabih għall-Partit Laburista.